የአዲስ አበባ ከተማ ምክር ቤት 2ኛ  መደበኛ  ጉባኤውን ማካሄድ ጀመረ
የአዲስ አበባ ከተማ  አስተዳደር ምክር ቤት 5ኛ ዓመት የሥራ ዘመን 2ኛ መደበኛ  ጉባኤውን  ማከናወን ጀመረ  ።የአዲስ አበባ አስተዳደር ምክር ቤት ለአራት ቀናት የሚቆየውን ጉባኤ በዛሬው ዕለት የጀመረ ሲሆን የ2010 ዓም የዘጠኝ ወራት የሥራ አፈጻጻም ዝርዝር ሪፖርት በማዳመጥ ስብሰባውን ጀምሯል ።የአዲስ አበባ ከተማ ከንቲባ አቶ ድሪባ ኩማ የዘጠኝ ወራት ሪፖርትን ባቀረቡበት ወቅት እንደገለጹት በዘጠኝ ወራት ውስጥ አበረታች ለውጦች መመዝገባቸውን ጠቅሰው በተለያዩ ጊዚያት ሲንከባለሉ የቆዩ ተግባራትን በተሻለ ደረጃ ለማከናወን በበጀት ዓመቱ ቀሪ ጊዚያት ርብርብ ይደረጋል ።በአዲስ አበባ ከተማ አስተዳደር በጥልቅ ተሓድሶን መሠረት በማድረግ የተጀመሩ የልማት ሥራዎች በስኬት እንዲካሄዱ የማድረግ ሥራም ባለፉት ዘጠኝ ወራት መካሄዳቸውን አቶ ድሪባ አመልክተዋል ።በጥቃቅንና አነስተኛ ዘርፍም በተከናወኑ የተለያዩ ሥራዎችም ከባለፉት ዓመታት ተመሳሳይ ጊዚያት ከነበረው በተሻለ ውጤት መመዝገቡን  አቶ ድሪባ በሪፖርታቸው ጠቁመዋል ።በአዲስ አበባ ከተማ በጥቃቅንና አነስተኛ ዘርፍ ለተሰማሩ ዜጎችም  በአጠቃላይ እስካሁን ድረስ 7ሺህ ያህል  ሼዶች  ለዘርፉ አንቀሳቃሾች  ተከፋፈልዋል ብለዋል ከንቲባው ።በአዲስ አበባ ከተማ ነዋሪን የቤት ችግር ለመቅርፍም የጋራ የመኖሪያ ቤቶች ግንባታ ሥራዎችን በማፋጠን  በአፋጣኝ ለህብረተሰቡ እንዲተላላፉ  ከፍተኛ ጥረቶች የሚካሄዱ መሆኑን  ከንቲባ ድሪባ ኩማ ተናግረዋል ።በመጨረሻም በአዲስ አበባ ከተማ የማህበራዊ አገልግሎት ችግሮችን  ለመፍታት  የተጠናከረ  ሥራ  ማከናወን አስፈላጊ መሆኑም በጉባኤው  ተነስቷል ።                          